सुपर ओवर में राजस्थान रॉयल्स को जीत के लिए 12 रन बनाने थे, लेकिन उसने बिना किसी नुक़सान के 11 रन बनाए यानी सुपर ओवर भी टाई रहा.इसके बावजूद अधिक बाउंड्री लगाने के आधार पर उसने मैच अपने नाम किया.सुपर ओवर कोलकाता की ओर से सुनील नारायण ने किया, जिसमें राजस्थान के कप्तान शेन वॉटसन छह और स्टीव स्मिथ पांच रन बनाकर नाबाद रहे.इससे पहले, राजस्थान रॉयल्स ने टॉस जीतकर पहले बल्लेबाज़ी करते हुए निर्धारित 20 ओवर में अजिंक्य रहाणे के 72 रनों की मदद से पांच विकेट खोकर 152 रन बनाए.जबाव में कोलकाता नाइट राइडर्स ने भी निर्धारित 20 ओवर में आठ विकेट खोकर 152 रन बनाए और टाई रहने के कारण मैच सुपर ओवर में चला गया.सुपर ओवर में कोलकाता नाइट राइडर्स की शुरुआत सूर्य कुमार यादव और साकिब अल हसन ने की. जबकि गेंदबाज़ी की कमान जेम्स फॉकनर ने संभाली.सुपर ओवर में कोलकाता की टीम दो विकेट खोकर 11 रन ही बना सकी.इससे पहले, राजस्थान रॉयल्स के कप्तान शेन वॉटसन ने टॉस जीतकर पहले बल्लेबाज़ी करने का फ़ैसला किया. अजिंक्य रहाणे ने 59 गेंदों पर छह चौक्के और एक छक्के की मदद से 72 रन बनाए.उनके अलावा, कप्तान शेन वॉटसन ने रन आउट होने से पहले 24 गेंदों पर पांच चौक्कों की मदद से 33 रनों की तेज़-तर्रार पारी खेली.आख़िरी ओवरों में स्टीव स्मिथ ने भी केवल 11 गेदों पर नाबाद 19 रन बनाकर टीम के स्कोर को पांच विकेट पर 152 रन तक पहुंचाया.कोलकाता की ओर से आर विनय कुमार ने 30 रन देकर दो और साकिब अल हसन ने 23 रन देकर एक विकेट हासिल किया.मोर्नी मॉर्कल थोड़े महंगे साबित हुए और उन्होंने 40 रन देकर एक विकेट हासिल किया.जबाव में कोलकाता नाइट राइडर्स ने भी गौतम गंभीर के 45 और सूर्य कुमार यादव के 31 रनों की मदद से एक समय जीत की स्थिति पैदा की.तभी जेम्स फॉक्नर ने पारी के 19वें और अपने दूसरे ओवर में तीन विकेट चटकाकर मैच का रुख़ राजस्थान रॉयल्स की तरफ़ कर दिया.अंतिम ओवर में कोलकाता को जीत के लिए 12 रनों की ज़रूरत थी. ऐसे में केन रिचर्डसन ख़ासे महंगे साबित हुए और उन्होंने 11 रन दिए, जिससे कोलकाता की टीम आठ विकेट खोकर 152 रन बनाने में क़ामयाब रहा और मैच टाई हो गया.राजस्थान रॉयल्स की ओर से फॉक्नर ने दो ओवर में 11 रन देकर तीन और केन रिचर्डसन ने चार ओवर में 28 रन देकर एक विकेट हासिल किया जबकि परवीन ताम्बे ने 31 रन देकर दो विकेट झटके. आईपीएल 7 में यह पहला टाई मैच रहा.बुधवार को आईपीएल 7 के पहले चरण का आख़िरी मुक़ाबला मुंबई इंडियंस और सनराइज़र्स हैदराबाद के बीच खेला जाएगा.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)